**Milí priatelia, bratia, sestry, dobrodinci, saleziánska rodina!**

Duch Svätý pracuje a stále inšpiruje aj keď s odstupom času sa človek odmlčí. Nie že by zabudol, ale dôležitosti v danom čase rozhodujú. Počas posledných troch rokov viac komunikujem cez sociálne internetové siete a tak klasická korešpondencia zlyháva. Raz za čas je dobre oprášiť ju a vrátiť sa k nej.

Všetkých Vás pozdravujem a zároveň ďakujem za všetko, čím som bol od Vás obdarený a obohatený pri poslednej návšteve Slovenska. Schyľujeme sa ku koncu liturgického roka a trochu bilancujeme. Pre mňa je to výzva pozrieť sa dozadu a zhodnotiť, aký úsek cesty som prešiel.

Pravidelne každé dva roky chodím na návštevu Slovenska. Raz za pät rokov sa mi podarí navštíviť aj iné miesta. Od roku 2020 som bol intenzívne zamestnaný myšlienkou napísať knihu o mojom predchodcovi, veľkom misionárovi Jánovi Šutkovi. Motívom bolo 10. výročie jeho smrti v tomto roku. Daľším motívom návštevy bola 100 ročnica príchodu saleziánov na Slovensko a 25 rokov od mojej kňazskej vysviacky. Túžba byť fyzicky prítomný pri týchto slávnostiach sa mi splnila. Ďakujem Bohu - Duchu Svätému, Pomocnici a donovi Boscovi za tento milostivý rok. Koľko radosti, síl a nadšenia som načerpal počas tejto krátkej návštevy, hoci bola spojená s veľkými zdravotnými ťažkosťami, vie len Pán.

Zdravotne sa cítim lepšie, ale opatrnosti stále chýba. Keď skončí jedna bolesť, príde druhá. Každá nám pomáha v raste. Práca je doležitá. Akákoľvek. Mne stále hovoria, že sa mám v nej brzdiť. Aj chcem, ale akosi sa mi nedarí! Stále ma niečo ženie dopredu! Fyzicky nevládzem, ale chcem tam ísť. Čo to je, čo ma ženie? Asi si domyslíte …

Práve o niekoľko dní ma čaká náročná cesta, návšteva ďalekých troch osád v horách. Da sa tam ísť len peši, alebo na koni. Moje nohy neslúžia ako kedysi, tak hľadám koňa. Ani na koni nie je slasť viesť sa 4 hodiny. Odnesie to chrbtica. Modlím sa za túto cestu a prosím aj o vašu duchovnú podporu. S Božou a vašou pomocou ju istotne zvládneme. Vďaka.

Život v komunite je pre mňa doležitý. Dáva zázemie a istotu. Moja práca a zodpovednosť mi nedovoľujú permanantne v nej žiť. Raz, dva krát do mesiaca ju na týždeň opúšťam aby som splnil misionárske poslanie na inom mieste - Miazal, ktoré je opustené. Kňaz tu pracuje len obmedzene. Chýba personál.

Komunitu v Yaup’ tvoríme od minulého roka traja saleziáni, kňazi. Direktor a farár je otec Fabián, najmladší, Ekvádorčan. Je najťažší a všetko robí pre to, aby zhodil. Aj sa mu to darí, ale ho sužujú aj iné zdravotné ťažkosti a tak často navštevuje lekárov. Druhý brat Bolívijčan, najvyšší a najstarší, je vikárom a kaplánom. Viac sa zdržuje na misií, ako mimo. Tretí som ja Slovák, výpomocný kaplán v Yaup´ a farárom na vzdialenej misií Miazal. V Yaup´ hneď vedľa nás majú dom sestry saleziánky. Teraz sú štyri. Direktorka komunity sestra Consuelo je Ekvádorčanka a direktorka strednej školy. Dve staršie sestry sú Španielka, sestra Mária Remédio a sestra Mária Maragón, Ekvádorčanka. Najmladšia a nová je Šuarka sestra Luzy. Misiu doplňujú dvaja dobrovoľníci a jeden predobrovoľník. Sú Ekvádorčania.

Pracujeme na rôznych rozvojových projektoch, tak v Yaup´ako aj Miazal. Na oboch misiách sa zlepšili vodné systémy a teraz máme vodu viac čistú, regulovanú a vedenú cez potrubia priamo do budov. Kúpou novej práčky a zriadením práčovne sa ručné pranie zamenilo za automatické. S elektrickou energiou je veľký problém v celom Ekvádore. Denné dodávky sú obmedzené a energiu máme k dispozícií len 12 hodín. Ako náhrada nám slúžia generátory, ktoré sú momentálne na ekvádorskom trhu beznádejne vypredané. Internet kôli energií je obmedzený. Vykurovanie nepotrebujeme, lebo celý rok máme leto a denné teploty ani v noci neklesnú pod 10 stupňov. Cesty a mosty chýbajú. Tam, kde sa dá, využívame dve autá, terenné Chevrolety, ktoré máme k dispozícii. Chýba vylepšenie obytných priestorov. V budúcnosti ich chceme zameniť za murované. Veľký problém máme s pozemkami, lebo legálne nie sú vysporiadané. Začali intenzívnejšie vyjednávania so šuarskými autoritami. Dúfame, že sa čoskoro vyjasní, či naša saleziánska prítomnosť v Yaup´ bude pokračovať.

Celková spoločenská, politická a ekonomická situácia v Ekvádore je nepokojná. V spoločnosti dominuje veľká kriminalita, korupcia, neistota, hlavne vo veľkých mestách. Predchádzajúca vláda bola a myslím. že stále je prepojená na drogovú mafiu a nie je ľahké ozdraviť ju. Snahy sú, ale ešte to dlho potrvá.

Celý saleziánsky svet sa teší z dvoch veľkých udalostí. Prvá, tento týždeň zverejnená Svätým Otcom, pápežom Františkom, že blahoslavená saleziánka, talianska misionárka v Ekvádore, ktorá pracovala aj so šuarským ľudom, sestra Mária Troncattiová bude budúci rok vyhlásená za svätú, spolu s blahoslavenými Pierom Giorgiom Frassatim a Carlom Acutisom. Druhá je, že hlavný predstavený Saleziánskej Spoločnosti don Ángel Fernandéz Ártime bol vlani vymenovaný za kardinála a tento rok prijal biskupskú vysviacku. Budúci rok na Generálnej kapitule sa rozhodne o novom, v poradí už 11. nástupcovi dona Bosca. Tieto dôvody sú príčinou veľkej radosti pre celú saleziánsku rodinu a prinesú nám veľa milostí, zápalu a nadšenia v budúcom jubilejnom roku 2025, ktorý začína v decembri otvorením Svätej brány Baziliky sv. Petra.

Na záver sa chcem este raz poďakovať všetkým, hlavne Bohu, Márii Pomocnici, donovi Boscovi, bratom saleziánom na Slovensku aj v Ekvádore za dary a milosti, ktorými som bol obdarovaný tento rok a verím, že radosť a nadšenie pre Boha a misie nás všetkých posunú omnoho ďalej v práci, ktorú robíme pre záchranu mladých a ľudí na akomkoľvek mieste. Nech Vás všetkých Pán požehnáva, Mária Pomocnica sprevádza a ochraňuje a don Bosco inšpiruje.

 váš brat a priateľ Anton Odrobiňák, SDB

 saleziánsky misionár v Ekvádore

Yaup´ 30. 11. 2024